Kretingos geležinkelio stotis

Kretingos geležinkelio stotis – geležinkelio stotis Kretingos mieste, Stoties g. 2, prie Radviliškio–Kretingos–Klaipėdos geležinkelio linijos. Svarbus vakarų Lietuvos geležinkelio mazgas. Kelyną sudaro 7 bėgių linijos, manevruoja krovininiai traukiniai, čia svarbi keleivinė stotis, kurioje stoja traukiniai Vilnius–Klaipėda, Radviliškis–Klaipėda, seniau taip pat stodavo traukiniai Klaipėda–Skuodas. Stotis aptarnauja ne tik Kretingos miestą, bet ir netoliese esantį Palangos kurortą, su kuriuo stotį jungia autobusai ir mikroautobusai.

 Istorija 

Geležinkelio stotį 1915 m. pastatė vokiečiai, nutiesę Bajorų–Priekulės geležinkelį. Po I pasaulinio karo stotis sugriauta. Atkūrus Lietuvos valstybę pirmasis lietuviškas traukinys į Kretingą iš Kauno atvyko 1920 m. vasario 3 d. 17 val. 30 min. Jį vietos geležinkeliečiai, vadovaujami pirmojo stoties viršininko Dominyko Litvino, pasitiko su duona ir druska. Stotis iki 1923 m. buvo paskutinė Lietuvos pasienio su vokišku Klaipėdos kraštu stotis.Romualdas Beniušis. Tarpukario Palanga dvelkusi Kretingos geležinkelio stotis. 2021-04-24, Bernardinai.lt (tikrinta 2023-07-28). Jos vietoje buvo savo architektūra neišsiskiriantys mediniai barakai.

1925 m. architektas Edmundas Alfonsas Frykas suprojektavo naujus rūmus. Projektuodamas stotį vietoje I pasaulinio karo metu statytų barakų nutarė, kad ji turi reprezentuoti Lietuvos pajūrį, tad pasirinko ne tik Palangos vilų statybai dažnai naudotą medį, bet ir jose naudotus architektūrinius elementus. 1925 m. vasarį paskelbtas statybos konkursas, jį laimėjo Kauno akcinė bendrovė „Mūras“, kuri stotį pastatė jau rugpjūtį.

1930 m. stotyje lankėsi prezidentas Antanas Smetona su palyda, taip paminėdami Telšių–Kretingos ruožo darbų pradžią. 1932 m. spalio 29 d. atidarant Kužių–Kretingos geležinkelį, Kretingos stotyje apsilankė specialusis traukinys iš Kauno, kuriuo atvyko prezidentas Antanas Smetona, premjeras Juozas Tūbelis, susisiekimo ministras Vytautas Vileišis, kretingiškis generolas Vladas Nagevičius, kiti pareigūnai.Julius Kanarskas. Geležinkelis, laikinąją sostinę sujungęs su jūrų uostu. 2022-11-02, Ve.lt (tikrinta 2025-03-01). Traukinys Kretingą pasiekta tik vėlyvą vakarą, bet stotyje delegaciją pasitiko įvairių organizacijų atstovai, buvo sakomos kalbos ir priimtas skautų, šaulių ir moksleivių paradas, į iškilmes pakviestas atvyko ir Klaipėdos krašto direktorijos pirmininkas Ottomar Schreiber, grafas Aleksandras Tiškevičius. Vakarą užbaigė iškilminga vakarienė Pranciškonų gimnazijoje, kurioje dar kartą pasisakė iškiliausi iškilmių svečiai, o paskutinės prezidento A. Smetonos kalbos svečiai klausėsi atsistoję. Po iškilmių svečiai į Kauną sugrįžo tuo pačiu traukiniu.

1936 m. vietovė aplink geležinkelio stotį su Palangos, Klaipėdos ir Šventosios gatvėmis buvo prijungta prie Kretingos miesto, o palei Akmenos gatvę suformuota J. Basanavičiaus gatvė, kurioje kūrėsi miesto naujakuriai. Kretingos stoties medinis pastatas iki pamatų sudegė pirmąją karo Lietuvoje dieną – 1941 m. birželio 22 d. ryte stoties rajoną apšaudžius iš Bajorų stotyje stovėjusio vokiečių šarvuotojo traukinio artilerijos pabūklų.Bajorų kaimas (išnykęs kaimas). 2023-10-18, Kretingosenciklopedija.lt (tikrinta 2025-06-07).

Po karo pastatytas dabartinis stoties pastatas. 2004 m. rekonstruoti stoties peronai. Kretingos geležinkelio stotyje nuo 2013 m. įsikūrusi ir Kretingos autobusų stotis. Iš jos vykstama į Klaipėdą, Palangą, Skuodą, Uteną, Vilnių, Šiaulius, Panevėžį, Zarasus, Mažeikius, Naująją Akmenę ir kitus miestus bei aplinkinius miestelius.

 Architektūra 
 Senoji stotis 

1925 m. pastatytą stotį suprojektavo architektas Edmundas Alfonsas Frykas. Centrinė pastato dalis buvo aukštesnė už šonines, ją išryškino neaukštas, pajūrio viloms būdingas bokštelis su stiebu vėliavai iškelti. Dekore dominavo platus banguotas karnizas. Laukiamajame nuo bėgių pusės įrengtas segmentuotas vitrininis langas, per kurį galima buvo stebėti traukinius, veikė gražiai įrengtas bufetas. Fasadas buvo atsuktas į rytų pusę, pabrėžtas nuo lietaus ir kaitrios saulės saugančiu plačiu stogeliu. Šoninės pastato dalys buvo žemesnės nei centrinės, pietinėje ilgesnėje jos dalyje įrengta dengta platforma keleiviams, besibaigusi neaukštu bokšteliu. Už jos vėliau suformuotas skveras su apvalia klomba gėlėms, dekoratyviniais krūmais, pėsčiųjų takais, suoleliais.Romualdas Beniušis. Tarpukario Kretingos geležinkelio stotis dvelkė Palanga. Atviraklaipeda.lt (tikrinta 2026-01-17).

 Naujoji stotis 

Dabartinis stoties pastatas pastatytas po II pasaulinio karo.

 Šaltiniai 

Gelež
Kategorija:Kretingos rajono savivaldybės geležinkelio stotys
Kategorija:Lietuvos autobusų stotys